Die Proteas-ster JP Duminy se vrou, Sue, het Saterdag in Kaapstad die lewe geskenk aan hul tweede dogtertjie.
Net drie dae gelede het sy nog ’n foto van haar babamagie op die strand gedeel. "Oukei baba, jou 40 weke is nou hier..." het Sue by die foto geskryf. En nou is haar tweede dogtertjie sowaar hier!
Sue was ’n volle 26 uur in kraam. "Die geboorte was moeilik!" vertel sy aan Huisgenoot. "Ek wou so graag normaal kraam ná my vorige keiser. Ek het regtig my alles gegee en alles probeer om normaal te kraam."
"Teen die tyd wat ek ingegaan het vir die keiser was ek so moeg ek het op die tafel in die teater aan die slaap geraak!" skerts sy. Sue en JP het reeds ’n driejarige dogter, Isabella. Die nuwe lid van die Duminy-gesin heet Alexa-Rose.
Die trotse ma het haar tweede dogter se koms aangekondig op Instagram met ’n kosbare kiekie van haar, JP, en hul twee dogters. By die kiekie skryf sy: "En toe is daar vier! Welkom in die wêreld my pragtige Alexa-Rose Duminy. Jou ma se hart het nou verdubbel in grootte van al die liefde, jou pa se bors het dubbel soveel geswel van trots en Isabella het reeds jou hand styf vas gehou, so jy het basies ’n beste vriend vir die res van jou lewe," skryf sy.
En JP was elke minuut van die 26 uur langs haar sy. "Ek hoop jy kan steeds ’n bal vang ná jy my hand vasgehou het tydens die geboortepyne!"
JP het ook die oulikste foto van sy gesin op Instagram gedeel. Klein Isabella sit in die bed by haar mamma terwyl sy vir kleinsus Alexa-Rose vashou.